# OBČINA TRZIN

**Župan Anton Peršak**

Številka: 20-7/2013

Datum: 10.01.2013

**OBČINSKEMU SVETU**

**OBČINE TRZIN**

## Zadeva: LETNI NAČRT DELA OBČINSKEGA SVETA OBČINE TRZIN ZA LETO 2013 – predlog

**Namen:** Sprejem Letnega načrta dela občinskega sveta v skladu z zakonom

Pravna podlaga: Zakon o lokalni samoupravi (Ur. l. RS št. 94/2007 – UPB2, 27/2008 – Odl.US: Up-2925/07-15, U-I-21./07-18, 76/2008, 79/09, 51/2010 in 40/2012-ZUJF), 18.čl. Statuta Občine Trzin (Ur.v. O.T. št. 2/99, 4/2000, 5/03, 2/06 in 8/06) in 33. čl. Poslovnika o delu občinskega sveta Občine Trzin (Ur.v. O.T. št. 3/99, 10/2000 in 5/2004)

**Predlagatelj in poročevalec na seji:** Župan Anton Peršak.

**Obrazložitev predloga:**

Občinski svet v skladu z Zakonom o lokalni samoupravi, Statutom Občine Trzin in Poslovnikom občinskega sveta Občine Trzin vsako leto v začetku leta sprejme letni načrt dela, ki mora upoštevati Statut Občine Trzin in druge splošne akte občine (dolgoročni razvojni programi, strateško-razvojni dokumenti in odloki) in sprejete občinske politike. Med podlage za oblikovanje Letnega načrta dela občinskega sveta sodijo tudi zakoni in drugi akti Državnega zbora oziroma Vlade RS, ki nalagajo občinam nove pristojnosti ali obveznosti ali izrecno zahtevajo od občin, da določeno področje uredijo s svojim predpisom (odlokom, pravilnikom ipd.). Poleg tega predlagatelj pri oblikovanju Letnega načrta dela občinskega sveta upošteva tudi posebne potrebe občanov in občank Občine Trzin oziroma posebne potrebe občine.

Namen in smisel letnega načrta dela je v prvi vrsti sprotno odzivanje na spremembe državne zakonodaje in predpisov EU in še posebej zagotavljanje pogojev za dolgoročno delo in načrtovanje dela občinskih svetnikov, delovnih teles občinskega sveta, občinske uprave in župana, v določanju prioritetnih nalog občinskega sveta ter v omogočanju spremljanja aktualnih družbenih dejavnosti in izvajanja politike in aktov, ki jih sprejema občinski svet.

Na teh izhodiščih temelji tudi predlog Letnega načrta dela občinskega sveta za leto 2013, v katerem še posebej upoštevamo tudi ugotovitve in priporočila Računskega sodišča RS, oblikovane na osnovi nadzorov v številnih slovenskih občinah, še posebej v zvezi s delovnimi področji proračuna, javnih naročil, koncesij itd. Enako velja za priporočila in predloge Vlade RS oziroma posameznih ministrstev. Pri oblikovanju predloga je predlagatelj upošteval tudi naloge, ki jih je občinski svet Občine Trzin vključil v svoj program dela že za leto 2012, pa jih iz različnih razlogov še ni bilo mogoče uresničiti.

Velja pa ob tem še poudariti, da je bil sicer Letni program dela za leto 2012 uresničen v podobnem obsegu kot prejšnja leta, saj smo dejansko uresničili oziroma sprejeli 55 točk od načrtovanih 83 ali dve tretjini, pri čemer velja poudariti, da je najbrž ob dejstvu, da smo pravočasno sprejeli tako Spremembe proračuna za leto 2013 kakor tudi proračun za leto 2014 najbolj važno to, da smo sprejeli tudi odlok, ki ureja vprašanja lokalnih cest in javnih poti ter prometne ureditve v Občini Trzin. Predvsem zaradi obremenjenosti članov in članic občinske uprave, ki so poleg rednega upravnega dela, skoraj vsi zadolženi tudi za vodenje posameznih občinskih investicij, pa še nismo uspeli pripraviti za obravnavo in sprejem na sejah občinskega sveta nekaterih predlogov odlokov, ki smo jih tudi načrtovali, n.pr. odloka o urejanju zelenic ipd.

Velja pa povedati tudi to, da je občinski svet, kot vsako leto, na sejah dejansko obravnaval precej več točk dnevnega reda in ne samo 54, saj so bile na seje OS uvrščene tudi številne druge teme, od raznih pobud občanov do predlogov, ki jih je bilo potrebno uvrstiti na dnevni red zaradi sprememb zakonodaje in izpričanih potreb do predlogov, ki smo jih uvrščali na dnevne rede sej po lastni presoji oz. zaradi zahtev zakonodaje. Poleg tega je bila skoraj na vsaki redni seji na dnevnem redu tudi točka »Volitve in imenovanja« itd.

Deloma je to povezano tudi s pogostimi spremembami zakonodaje v zadnjem obdobju, zaradi česar je težko predvideti vse potrebne spremembe občinskih aktov, zlasti odlokov, ki se naslanjajo na posamezne zakone, hkrati pa na delo občinske uprave, župana in občinskega sveta vplivajo tudi krizne razmere, kar se odraža tudi na večkratnem spreminjanju oziroma rebalansih proračuna. Zato tudi letos vključujemo v Letni načrt dela občinskega sveta načelno določbo, da bo občinski svet sproti usklajeval občinske odloke s spremembami zakonov, zlasti v primerih, ko gre za urejanje obveznosti ali pravic občank in občanov.

Glede na to, da načrtujemo nadaljevanje postopka za sprejem že napovedanih manj daljnosežnih sprememb in dopolnitev Občinskega prostorskega načrta ter nato še začetek bolj daljnosežnih sprememb in dopolnitev istega akta in nadaljevanje že začetega ter začetke postopkov za sprejem občinskih podrobnih prostorskih načrtov za območja, kjer naj bi zgradili nov gasilski dom oziroma dom zaščite in reševanja ter morda tudi nekoliko večji trgovski center, če bo izkazan interes investitorjev, nadalje za območje prehoda med Mlakami in OIC Trzin, kjer naj bi v prihodnosti prišlo tudi do novega vhoda/izhoda za OIC Trzin ter za območje še nezazidanega dela območja OIC Trzin (severni rob OIC), načrtujemo v skladu z uveljavljeno dobro prakso v Občini Trzin tudi seznanitve občinskega sveta s Programi priprave teh aktov, sprejem katerih je sicer v pristojnosti župana.

Potrebno je tudi poudariti, da je v letu 2012 prišlo do izjemno številnih sprememb in dopolnitev zakonov, in da se nam tudi v prihodnje obetajo številne in tudi doslej nepričakovane spremembe na področju zakonodaje, ki med drugim ureja tudi delovanje občin. Tako trenutno še ne vemo, kaj bo prinesel t.i. ZUJF za občine, kolikor bo sploh sprejet; vendar bodo vse te spremembe zahtevale tudi prilagoditve občinskih predpisov, ki jih trenutno še ne moremo predvideti, tako da je v letu 2013 pričakovati, da bo dodatnih točk dnevnih redov sej, ki niso uvrščene v ta načrt dela, še več kot v prejšnjih letih.

Hkrati tudi predlagamo, da se seje OS sveta sklicujejo, razen januarja, praviloma na drugo ali tretjo sredo v mesecu in načrtujemo sedem do osem rednih sej.

**Finančne posledice:** Sprejem Letnega načrta dela sam po sebi ne bo imel posebnih neposrednih posledic za Proračun Občine Trzin.

**Predlog sklepa:**

Občinski svet Občine Trzin je na podlagi Zakona o lokalni samoupravi (Ur. l. RS št. 94/2007 – UPB2, 27/2008 – Odl.US: Up-2925/07-15, U-I-21./07-18, 76/2008, 79/09, 51/2010 in 40/2012-ZUJF), 18.čl. Statuta Občine Trzin (Ur.v. O.T. št. 2/99, 4/2000, 5/03, 2/06 in 8/06) in 33. čl. Poslovnika o delu občinskega sveta Občine Trzin (Ur.v. O.T. št. 3/99, 10/2000 in 5/2004) sprejel

### SKLEP

Občinski svet Občine Trzin je na 20. redni seji 30. januarja 2013 obravnaval predlog Letnega načrta dela občinskega sveta Občine Trzin za leto 2013 in ocenil, da je predlog ustrezno pripravljen.

Občinski svet sprejema predlog Letnega načrta dela občinskega sveta Občine Trzin za leto 2013.

Letni načrt dela občinskega sveta Občine Trzin za leto 2013 se objavi v Uradnem vestniku Občine Trzin in začne veljati naslednji dan po objavi.

Številka: 20-7/2013

Datum: 30.01.2013 Župan

Anton Peršak l.r.

**Besedilo Letnega načrta dela OS:**

Občinski svet Občine Trzin je na podlagi Zakona o lokalni samoupravi (Ur. l. RS št. 94/2007 – UPB2, 27/2008 – Odl.US: Up-2925/07-15, U-I-21./07-18, 76/2008, 79/09 in 51/2010), 18.čl. Statuta Občine Trzin (Ur.v. O.T. št. 2/99, 4/2000, 5/03, 2/06 in 8/06) in 33. čl. Poslovnika o delu občinskega sveta Občine Trzin (Ur.v. O.T. št. 3/99, 10/2000 in 5/2004) na 20. redni seji, dne 30.01.2013 sprejel

## LETNI NAČRT DELA

#### OBČINSKEGA SVETA OBČINE TRZIN

#### ZA LETO 2013

1.

Občinski svet Občine Trzin se bo v prvem delu leta 2013 (do vključno julija) sestal predvidoma na petih rednih sejah.

V drugem delu leta 2013 (od septembra do decembra) se bo občinski svet Občine Trzin predvidoma sestal na treh rednih sejah.

Redne seje v skladu z zakonom, Statutom Občine Trzin in Poslovnikom občinskega sveta Občine Trzin sklicuje župan Občine Trzin praviloma na drugo oziroma tretjo sredo v mesecu ob 17,00 uri.

Župan lahko po potrebi v skladu z zakonom, Statutom Občine Trzin in Poslovnikom občinskega sveta skliče tudi izredno sejo občinskega sveta; praviloma ravno tako na sredo, vendar glede na dnevni red lahko ob 18,00 uri.

2.

Na sejah, sklicanih v prvem delu leta 2013, bo župan predvidoma uvrstil v predloge dnevnih redov sej:

* Predlog finančnega načrta glasila Odsev za leto 2013,
* Odlok o spremembah Odloka o občinskem prostorskem načrtu Občine Trzin – izvedbeni del (Ur.v. OT, št. 08/2010, 7/2011 – obvezna razlaga), dopolnjeni osnutek – druga obravnava,
* Poročilo o izvajanju Zakona o dostopu do informacij javnega značaja v letu 2012,
* Poročilo o izvedenih ukrepih iz akcijskega načrta LEK Občine Trzin in njihovih učinkih za leto 2012,

- Poročilo o opravljenih aktivnostih na področju zaščite, reševanja in pomoči v Občini Trzin v

letu 2012,

- Letni načrt dela Občinskega sveta za leto 2013,

* Sklep o določitvi skupne vrednosti pravnih poslov za leto 2014,
* Spremembe in dopolnitve Načrta ravnanja z nepremičnim premoženjem Občine Trzin za leto 2012 in 2013,
* Mnenja o kandidatih/kandidatkah za ravnatelja/ravnateljico OŠ Trzin, ki izpolnjujejo pogoje za imenovanje,
* Poročilo o delu Nadzornega odbora za leto 2012,
* Letni program dela Nadzornega odbora za leto 2013,
* Seznanitev z dokončnimi poročili Nadzornega odbora,
* Sklep o določitvi nepremičnin in opreme, ki sestavljajo javno infrastrukturo na področju kulture v Občini Trzin,
* Odlok o turističnem vodenju na območju Občine Trzin – druga obravnava,
* Letno poročilo Medobčinskega inšpektorata in redarstva Občin Komenda, Lukovica, Mengeš, Moravče, Vodice in Trzin za leto 2012,
* Poročilo glavnega in odgovornega urednika občinskega glasila Odsev za leto 2012,
* Zaključni račun Proračuna Občine Trzin za leto 2012 in Poročilo o uresničevanju Strategije razvoja Občine Trzin za obdobje 2005 do 2010 in uresničevanju Proračuna Občine Trzin za leto 2012,
* Predlog za odpis zastaranih obveznosti,
* Sklep o potrditvi predloga sestave Razvojnega sveta LUR in Sveta LUR,
* Seznanitev s premoženjsko bilanco Občine Trzin za leto 2012,
* Sklep o nagradah in priznanjih Občine Trzin za leto 2013,
* Poročilo o uresničevanju Programa razvoja športa v Občini Trzin v letu 2012,
* Poročilo o uresničevanju Letnega programa kulture za leto 2012 v Občini Trzin,
* Rebalans Proračuna Občine Trzin za leto 2013,
* Spremembe in dopolnitve Letnega načrta pridobivanja in razpolaganja s stvarnim premoženjem Občine Trzin za leti 2012 in 2013,
* Poročilo župana o izvrševanju in realizaciji Proračuna Občine Trzin za leto 2012 v prvem polletju leta 2013,
* Poročilo o izvedeni čistilni akciji »Očistimo Slovenijo/Trzin 2013«,
* Poročilo o izvajanju nalog RCERO Ljubljana za leto 2013,
* Poročilo o vsebinskem okviru in stanju pripravljenosti OP ROPI »Odvajanje in čiščenje odpadne vode na območju Domžale – Kamnik«,
* Poročilo o izvajanju nalog v javnem interesu na podlagi Zakona o spodbujanju skladnega regionalnega razvoja za obdobje 1.1. 2012 – 31. 12. 2012,
* Seznanitev z Letnim poročilom OŠ Roje za leto 2012,
* Seznanitev z Letnim poročilom OŠ Trzin za leto 2012,
* Seznanitev z Letnim poročilom Knjižnice Domžale za leto 2012,
* Seznanitev z Letnim poročilom Medobčinskega muzeja Kamnik za leto 2012,
* Seznanitev z Letnim poročilom Glasbene šole Domžale za leto 2012,
* Seznanitev z Letnimi poročili društev za leto 2012,
* Program razvoja športa v Občini Trzin za obdobje 2013 - 2017,
* Spremembe in dopolnitve OPN – Program priprave (seznanitev in stališča OS),
* Občinski podrobni prostorski načrt za območje CT 5/1 (OPPN CT 5/1) – program priprave (seznanitev in stališča OS),
* Sklep o spremembah cen storitev gospodarskih javnih služb v Občini Trzin.

Na sejah, sklicanih v drugem delu leta 2012, bo župan predvidoma uvrstil na dnevne rede sej:

* Poročilo o vsebinskem okviru in stanju pripravljenosti OP ROPI »Vodooskrba Občine Trzin s pitno vodo«,
* Seznanitev z Oceno varnostnih razmer za leto 2012,
* Občinski podrobni prostorski načrt za območje CT 5/1 (OPPN CT 5/1) – prva obravnava,
* Poročilo o stanju okolja v Občini Trzin,
* Poročilo o izvajanju javne službe oskrbe s pitno vodo v Občini Trzin v letu 2012,
* Poročilo o izvajanju gospodarske javne službe odvajanja odpadnih vod v Občini Trzin za leto 2012,
* Poročilo o izvajanju gospodarske javne službe ravnanja z odpadki v Občini Trzin za leto 2012,
* Poročilo o kakovosti pitne vode iz vodooskrbnih sistemov v upravljanju Javnega komunalnega podjetja Prodnik d.o.o. za leto 2012,
* Letno poročilo JP CČN Domžale – Kamnik d.o.o. za leto 2012,
* Odlok o spremembah in dopolnitvah Odloka o čiščenju komunalnih odpadnih in padavinskih vod,
* Odlok o spremembah in dopolnitvah Odloka o kategorizaciji občinskih cest v Občini Trzin – skrajšani postopek,
* Odlok o urejanju in vzdrževanju javnih (zelenih) površin v Občini Trzin – prva obravnava,
* Odlok o urejanju in vzdrževanju javnih (zelenih) površin v Občini Trzin – druga obravnava,
* Dopolnitve in spremembe Sklepa o določitvi javnih parkirnih površin, kjer je časovno omejeno parkiranje in kjer se plačuje parkirnina, višini parkirnine ter načinu plačevanja parkirnine,
* Odlok o spremembah in dopolnitvah Odloka o javnem redu in miru,
* Spremembe in dopolnitve Lokalnega programa varstva okolja za Občino Trzin,
* Občinski program varnosti cestnega prometa – prva obravnava,
* Občinski program varnosti cestnega prometa – druga obravnava,
* Operativni program varstva okolja,
* Odlok o upravljanju in vzdrževanju stanovanj in poslovnih prostorov v lasti Občine Trzin – prva obravnava,
* Predlog Sprememb Proračuna Občine Trzin za leto 2014,
* Spremembe in dopolnitve Lokalnega energetskega koncepta Občine Trzin,
* Sklep o določitvi vrednosti za izračun nadomestila za uporabo stavbnega zemljišča za leto 2014,
* Občinski program kulture za obdobje 2013 do 2018,
* Sklep o določitvi vrednosti točke za izračun komunalne takse za leto 2014,
* Sklep o povprečni gradbeni ceni, povprečnih stroških komunalnega urejanja stavbnih zemljišč in vrednosti nezazidanega stavbnega zemljišča za leto 2014 v Občini Trzin,
* Odlok o upravljanju in vzdrževanju stanovanj in poslovnih prostorov v lasti Občine Trzin – druga obravnava,
* Odlok o spremembah in dopolnitvah Odloka o stavbnih zemljiščih v občini Trzin,
* Finančni načrt glasila Odsev za leto 2014,
* Letni program kulture za leto 2014 in
* Letni program športa za leto 2014.

Poleg navedenih predlogov aktov bo župan predlagal občinskemu svetu v sprejem tudi predloge odlokov in drugih aktov, ki jih je in jih bo potrebno sprejeti zaradi usklajevanja občinskih predpisov s sprejetimi zakoni, še posebej tistih, ki zadevajo pravice, svoboščine in dolžnosti občanov.

3.

V skladu s Poslovnikom občinskega sveta Občine Trzin se na dnevni red vsake redne seje občinskega sveta uvrsti točka Vprašanja in pobude članov občinskega sveta, po potrebi pa tudi točka Volitve in imenovanja in točka z ustnimi poročili o poteku pomembnejših naložb Občine Trzin. Na pobude in predloge upravičenih predlagateljev in pobudnikov se uvrstijo na dnevni red v skladu s Poslovnikom občinskega sveta Občine Trzin tudi druge zadeve; zlasti predlogi odlokov in drugih predpisov s področja urejanja prostora, ki jih mora občina sprejeti, v skladu z veljavno zakonodajo.

Številka: 20-7/2013

Datum: 30.01.2013 Župan

Anton Peršak l.r.